ועדת הכנסת, כנסת 17, פרוטוקול מספר 251, 2008-07-14 10:30

דוד טל: בוקר טוב, אני מתכבד לפתוח את ישיבת ועדת הכנסת.

דוד טל: על סדר יומנו קביעת מסגרת דיון להביע אי-אמון בממשלה.

דוד טל: היום אין אי-אמון בממשלה היות שראש הממשלה נמצא בחו"ל.

דוד טל: ב.

דוד טל: קביעת ועדות לדיון בהצעות חוק

דוד טל: נעבור לקביעת ועדות דיון בהצעות חוק.

דוד טל: הצעת חוק השוואת זכויות פנסיה לאלמן ואלמנה של חבר הכנסת יצחק זיו וקבוצת חברי הכנסת, ושל חברת הכנסת שלי יחימוביץ.

דוד טל: המלצת הלשכה המשפטית היא להעביר את הצעת החוק לוועדת הכספים, בהתאם לתקנון הכנסת.

דוד טל: נשמעו הצעות להעביר את הצעת החוק לוועדת העבודה, הרווחה והבריאות.

דוד טל: יושב ראש ועדת העבודה מבקש להעביר אליו מהנימוק שהצעת חוק באותו נושא, של חבר הכנסת דוד אזולאי, נדונה כבר בוועדה והוכנה לקריאה ראשונה.

דוד טל: יושב ראש ועדת הכספים מבקש להעביר אליו.

דוד טל: חברי הכנסת יצחק זיו ושלי יחימוביץ, לאן אתם מבקשים להעביר את ההצעה?

שלי יחימוביץ': אנחנו מבקשים לוועדת העבודה והרווחה.

שלי יחימוביץ': היא הבית ההולם לדון בהצעת חוק מסוג כזה.

דוד טל: מי בעד ועדת העבודה?

דוד טל: מי נגד?

דוד טל: מי נמנע?

דוד טל: הצבעה בעד – רוב נגד – אין נמנעים – אין הצעת החוק תועבר לוועדת העבודה, הרווחה והבריאות.

דוד טל: תודה, אשר על כן הצעות חוק השוואת זכויות פנסיה לאלמן ואלמנה יעברו לוועדת העבודה.

דוד טל: הצעת חוק שלילת אזרחות ותושבות קבע עקב השתתפות בפעילות חבלנית, של חבר הכנסת יולי יואל אדלשטיין.

דוד טל: המלצת הלשכה המשפטית היא להעביר את הצעת החוק לוועדת הפנים.

דוד טל: נשמעו הצעות להעביר את הצעת החוק לוועדת החוץ והביטחון.

דוד טל: מה אדוני רוצה?

יולי יואל אדלשטיין: ברשותך, אדוני היושב ראש, הייתי מבקש ועדת החוץ והביטחון, משני טעמים.

יולי יואל אדלשטיין: מהותית, במידה ויהיה דיון מעמיק אני חושב שגורמים שונים ירצו לחשוף כל מיני הוכחות ונתונים, והם ירגישו הרבה יותר נוח לחשוף אותם במסגרת ועדת החוץ והביטחון.

יולי יואל אדלשטיין: פרוצדוראלית, אנחנו יודעים שוועדת החוץ והביטחון קצת פחות עמוסה בחקיקה מאשר ועדת הפנים.

יולי יואל אדלשטיין: משני הטעמים האלה הייתי מבקש דיון בוועדת החוץ והביטחון.

דוד טל: תודה, אדוני.

דוד טל: חברת הכנסת גלאון, בבקשה.

זהבה גלאון: אל"ף, אני לא אוהבת את ההצעה.

זהבה גלאון: אחרי שאמרתי את זה, כל מה שקשור בשלילת אזרחות זה בסמכותו הבלעדית של שר הפנים ולכן זה צריך להיות נידון בוועדת הפנים.

דוד טל: אז ההכרעה תהיה בין ועדת החוץ והביטחון לבין ועדת הפנים.

דוד טל: מי בעד ועדת החוץ והביטחון?

דוד טל: הצבעה בעד דיון בוועדת החוץ והביטחון - רוב נגד – מיעוט נמנעים - אין הצעת החוק תועבר לדיון בוועדת החוץ והביטחון.

דוד טל: תודה.

דוד טל: מי בעד ועדת הפנים?

דוד טל: הצבעה בעד דיון בוועדת הפנים והגנת הסביבה – 4 נגד – רוב נמנעים – אין הצעת החוק לא תידון בוועדת הפנים.

דוד טל: תודה, הנושא יועבר לוועדת החוץ והביטחון.

זהבה גלאון: אדוני, אני מבקשת התייעצות עם היועצת המשפטית של הכנסת.

זהבה גלאון: זו זילות של החקיקה של הכנסת.

גדעון סער: סליחה, מה קרה?

יולי יואל אדלשטיין: אני חושב שהמשפט הזה מיותר.

יולי יואל אדלשטיין: הוועדה הכריעה, ואני מבקש להמשיך עם סדר היום.

זהבה גלאון: אדוני, אני מבקשת שני דברים.

זהבה גלאון: אחד, חוות דעת של היועצת המשפטית; שניים, רביזיה - ולא עכשיו.

נסים זאב: אי אפשר רביזיה אחרי הצבעה.

דוד טל: אפשר, אבל אם תהיה רביזיה היא תהיה עכשיו.

דוד טל: חברת הכנסת גלאון, אני שמח שגם את וגם עמיתי, חבר הכנסת גדעון סער, נותנים גיבוי למה שאנחנו מבקשים לאורך כל הזמן.

זהבה גלאון: באיזה נושא?

דוד טל: בכך שכל דבר צריך להגיע לאכסניה שלו.

דוד טל: אבל אני חושב שהיו נימוקים טובים למה להעביר את זה לוועדת החוץ והביטחון, והוועדה החליטה כפי שהיא החליטה.

דוד טל: את מבקשת רביזיה, גברתי?

זהבה גלאון: לא, קודם אני רוצה לשמוע חוות דעת.

דוד טל: אם את רוצה לשמוע אני לא אחסוך טוב מבעליו.

גדעון סער: אבל זה אחרי הדיון.

ארבל אסטרחן: מדובר בתיקון לחוק האזרחות ולחוק הכניסה לישראל.

ארבל אסטרחן: אלה שני חוקים שבאופן מובהק נידונים בוועדת הפנים והגנת הסביבה.

ארבל אסטרחן: העובדה שיכול להיות שיידונו עניינים חסויים במהלך הדיונים – צריך לזכור שכל ועדה יכולה לקיים ישיבות חסויות, יכולה להקים ועדת משנה לעניינים מסוימים.

ארבל אסטרחן: לצערי, הטיעון שוועדה מסוימת עמוסה לעומת ועדה אחרת הוא טיעון בעייתי כאשר סוטים מהוראות התקנון.

גדעון סער: טיעון חזק מאוד.

נסים זאב: האם יש בעיה לקיים דיון בוועדת החוץ והביטחון?

נסים זאב: על זה היא לא ענתה.

דוד טל: היא הסבירה בדיוק.

נסים זאב: היא לא אמרה אם זה מנוע או לא מנוע.

זהבה גלאון: אני חושבת שאדוני היושב ראש צריך להגן על עבודת ועדות הכנסת.

יולי יואל אדלשטיין: זה מה שהוא עושה.

דוד טל: בכוחותיי הדלים – ואתם מדי פעם מקצצים לי את האצבעות – אני משתדל לעשות את זה.

זהבה גלאון: אני מבקשת לקיים רביזיה במועד אחר.

דוד טל: לא, גברתי.

דוד טל: אם תבקשי רביזיה ביקשו כאן שזה יתקיים עכשיו ואני מקבל את זה.

דוד טל: אני לא חושב שזה עניין גדול כזה כמו הנושאים הקודמים שלגביהם גברתי ביקשה רביזיה במועד אחר ואפשרתי.

זהבה גלאון: אם זה כך אני מוותרת על הרביזיה ואנקוט בדרכים אחרות.

גדעון סער: אני מבקש רביזיה, אדוני היושב ראש.

דוד טל: מי בעד הרביזיה?

דוד טל: מי נגד?

דוד טל: הצבעה בעד הרביזיה - מיעוט נגד – רוב נמנעים - אין הרביזיה נדחתה.

דוד טל: תודה, הרביזיה לא התקבלה.

דוד טל: אנחנו עוברים להצעת חוק הכניסה לישראל (שלילת תושבות).

דוד טל: המלצת הלשכה המשפטית היא להעביר את הצעת החוק לוועדת הפנים והגנת הסביבה.

דוד טל: נשמעו הצעות להעביר את ההצעה לוועדת החוץ והביטחון.

דוד טל: מי בעד ועדת החוץ והביטחון?

דוד טל: הצבעה בעד ועדת החוץ והביטחון – רוב בעד ועדת הפנים והגנת הסביבה – מיעוט נמנעים – אין הצעת החוק תועבר לדיון בוועדת החוץ והביטחון.

דוד טל: תודה, הנושא יעבור לוועדת החוץ והביטחון.

גדעון סער: אני מבקש רביזיה.

דוד טל: מי בעד הרביזיה?

דוד טל: הצבעה בעד הרביזיה - מיעוט נגד – רוב נמנעים - אין הרביזיה נדחתה.

דוד טל: הרביזיה לא התקבלה.

דוד טל: אנחנו עוברים להצעת חוק איסור הפליה במוצרים, בשירותים, בכניסה למקומות בידור ולמקומות ציבוריים, של חברת הכנסת שלי יחימוביץ.

דוד טל: אני חושב שהאכסניה המתאימה ביותר זה ועדת הכנסת, אבל יש הצעה של הלשכה משפטית, בהתאם לתקנון הכנסת, להעביר את הצעת החוק לוועדת החוקה, חוק ומשפט.

דוד טל: נשמעו הצעות להעביר את הצעת החוק לוועדת העבודה, הרווחה והבריאות.

דוד טל: מה חברת הכנסת יחימוביץ מבקשת?

שלי יחימוביץ': הצעתי הצעה נוספת, שלא נרשמה כנראה, והיא להעביר את הצעת החוק לוועדת הכלכלה, ואני מבקשת להעביר אותו לשם.

דוד טל: מי בעד ועדת הכלכלה?

דוד טל: מי מתנגד?

דוד טל: הצבעה בעד ועדת הכלכלה – רוב נגד – אין נמנעים – אין הצעת החוק תועבר לדיון בוועדת הכלכלה.

דוד טל: תודה, הצעת חוק איסור הפליה במוצרים יעבור לדיון בוועדת הכלכלה.

דוד טל: אנחנו עוברים להצעת חוק לתיקון פקודת מס הכנסה (הוראת שעה).

דוד טל: המלצת הלשכה המשפטית - - -

גדעון סער: סליחה שאני מפריע, אבל אולי שיבהירו מה זה תיקון 167, כי לא כולם יודעים במה מדובר.

דוד טל: אתה צודק.

דוד טל: היועצת המשפטית של ועדת הכנסת תאיר את עינינו.

ארבל אסטרחן: בהתאם לדברי ההסבר של הצעת החוק מדובר בחוק שנועד לקלוט עליה ולהחזיר הון אנושי איכותי למדינה.

גדעון סער: תושבים חוזרים.

דוד טל: הנושא ברור?

דוד טל: יש בקשה להעביר את הצעת החוק לוועדת העלייה, ויושב ראש ועדת הכספים מבקש להעביר את זה לוועדת הכספים.

דוד טל: מי בעד ועדת העלייה?

דוד טל: הצבעה בעד העברת הנושא לדיון בוועדת העלייה, הקליטה והתפוצות – 9 נגד – מיעוט הנושא יועבר לדיון לוועדת העלייה, הקליטה והתפוצות.

דוד טל: תודה.

דוד טל: מי בעד ועדת הכספים?

דוד טל: הצבעה בעד העברת הנושא לוועדת הכספים – מיעוט נגד – רוב הנושא לא יועבר לדיון בוועדת הכספים.

דוד טל: תודה.

דוד טל: הצעת החוק לדיון בוועדת הכספים.

דוד טל: הצעת החוק הבאה היא הצעת חוק ניירות ערך (מערכת דואר אלקטרוני מאובטח).

דוד טל: יש המלצה של הלשכה המשפטית להעביר את הנושא לוועדת המדע והטכנולוגיה.

דוד טל: נשמעה גם הצעה להעביר את הצעת החוק לוועדת הכספים.

דוד טל: יושב ראש ועדת המדע והטכנולוגיה מבקש להעביר את הצעת החוק אליו מן הנימוק כי הוועדה דנה בהצעת חוק חתימה אלקטרונית, חוק מסחר אלקטרוני.

מיכאל איתן: ממש בימים אלה אנחנו עוסקים בנושא.

דוד טל: יושב ראש ועדת הכספים מבקש להעביר את הנושא אליו.

דוד טל: מי בעד ועדת המדע והטכנולוגיה?

דוד טל: מי נגד?

דוד טל: הצבעה בעד העברת הנושא לדיון בוועדת המדע והטכנולוגיה – רוב נגד – אין נמנעים – אין הנושא יועבר לדיון בוועדת המדע והטכנולוגיה.

דוד טל: תודה, הנושא יועבר לוועדת המדע והטכנולוגיה.

דוד טל: דיון בנושא עיכוב התקנת תקנות לפי חוק שוויון זכויות לאנשים עם מוגבלות

דוד טל: בחודש מרץ התקיים כאן דיון בנושא נגישות.

דוד טל: הצעת חוק כזאת כבר עברה בוועדת העבודה, הרווחה והבריאות לפני כשנתיים ימים והמשרדים הרלוונטיים נתבקשו להתקין תקנות.

דוד טל: עד היום, לבושתי ולבושתנו אנחנו, התקנות הללו לא הותקנו, לבד ממשרד התקשורת שהביא תקנות, וגם לגביהן היה צריך תיקון בנושא בבזק.

דוד טל: אני מעלה את הנושא הזה משום החשיבות שאני מוצא בנושא של חוק שוויון זכויות לאנשים עם מוגבלות.

דוד טל: דנו בנושא הזה הרבה מאוד פעמים.

דוד טל: הכנסת דנה בזה בוועדת העבודה, הרווחה והבריאות, ואנחנו צריכים לחתום את הנושא.

דוד טל: הנושא הזה ייחתם רק אם יותקנו תקנות.

דוד טל: עד היום לא הותקנו תקנות.

דוד טל: אני מודע לזה שהבעיה במשרד הפנים שהבעיה קשה, אבל גם החוק איפשר למשרדים לתקן את התקנות תוך 12 שנים.

דוד טל: עברו שנתיים ימים, יש עוד עשר שנים.

דוד טל: אם משרד הפנים היה מבקש פרק זמן של עוד חמש שנים - הייתי מאפשר לו, ולו רק שייצא לדרך עם תקנות הנגישות.

דוד טל: אי-אפשר להשאיר את האנשים הללו ללא תקנות.

דוד טל: צריך לתקן את החברה הישראלית בעצם התקנת התקנות הללו.

דוד טל: אני רוצה לשמוע את נציגי המשרדים, אבל לפני כן את הגברת מיכל רימון.

דוד טל: בבקשה, גברתי.

מיכל רימון: עמותת נגישות ישראל הייתה שותפה לדיונים סביב חקיקת פרק הנגישות, שותפה גם לתקווה שנראה שינוי ושותפה, כמו רבים פה, לאכזבה העמוקה ממשרדי הממשלה, שלא נתנו לנושא את העדיפות הראויה.

מיכל רימון: מסיבה זו, לפני שבועיים העמותה הגישה בג"ץ בנושא, וזאת לאחר שמיצינו כל דרך פעולה אפשרית אחרת.

מיכל רימון: מאז הוגשו בקשות על-ידי 13 ארגונים להצטרף לבג"ץ הזה.

מיכל רימון: חשוב לנו להדגיש שאוזלת היד של שרי הממשלה מונעת מוועדות הכנסת לפעול כפי שנקבע בחוק ומביאה להחמרה יומיומית במצב הנגישות, כי כל יום נבנים מבנים חדשים שמצטרפים לאותם מבנים קיימים, שהעלות והקושי בהנגשתם תחזור אלינו כבומרנג.

מיכל רימון: דוגמה שחשוב לנו להעלות פה זה שני פרויקטים לאומיים של תחבורה ציבורית - הרכבת הקלה בירושלים ובגוש דן – שמתנהלים היום ובשל היעדר התקנות לא כפופים לתקנות מקיפות דין שדואגות לכל האספקטים, ושוב זה יהיה בכיה לדורות.

מיכל רימון: בעקבות הדיון האחרון בוועדת העבודה והרווחה אנחנו רוצים לציין שגם כשיותקנו התקנות הנוגעות להנגשת מקומות ומבנים קיימים תהיה בעיה ליישם אותן בגלל המגבלה של לוח הזמנים, שנקבע בחוק.

מיכל רימון: מתוך שש שנים שהמחוקק הקציב להנגשה למשק הפרטי יישארו להם בפועל שנתיים-שלוש לבצע את כל ההנגשה, והמשק ייתקל בבעיה קשה לעמוד בלוח הזמנים הזה.

מיכל רימון: סביר להניח שהתוצאה של זה היא שנידרש להכניס שינוי לחוק כדי לדאוג שכשהתקנות תיכנסנה לתוקף הן תוכלנה להיות מיושמות באופן ריאלי.

מיכל רימון: תודה רבה.

דוד טל: תודה רבה.

דוד טל: נציג משרד הפנים, בבקשה.

רני פינצ'י: שר הפנים אישר לחתום על תקנות בנוגע לעיריות האיתנות, כדי שיוכלו לפעול לכך - - -

שלמה מולה: מה זה "רשויות איתנות"?

שלמה מולה: אחרים לא?

רני פינצ'י: העלות המוערכת של יישום החוק על מבנים קיימים היא בערך 2.5 מיליארד שקלים.

רני פינצ'י: התקציב הזה לא קיים ברשויות המקומיות, גם אם פורשים אותו ל-12 שנה.

דוד טל: אם נפרוש את זה ל-20 שנה זה יהיה קיים?

רני פינצ'י: יהיו רשויות שבהן זה לא יהיה קיים.

רני פינצ'י: בואו נזכור שהיום כ-120 רשויות מצויות בתוכניות הבראה.

רני פינצ'י: כלומר, הן לא מצליחות לגמור את השנה.

שלמה מולה: זאת אומרת, יהיו אזרחים שייהנו וכאלה שלא ייהנו.

רני פינצ'י: יש היום כ-120 רשויות בתוכניות הבראה.

רני פינצ'י: אלה רשויות שאינן מצליחות לגמור את השנה, יוצרות גירעון מדי שנה בשנה בתפעולן השוטף, מבלי שהטלנו עליהן חבויות ומשימות נוספות.

רני פינצ'י: אשר על כן פנה משרד הפנים כבר לפני למעלה משנה למשרד האוצר בבקשה לתוספת תקציב למימון.

רני פינצ'י: התחלנו עם תוספת תקציב קטנה, אמרנו שנממן בהתחלה סקר כדי שנדע על מה אנחנו מדברים.

רני פינצ'י: נוקבים ב-2.5 מיליארד שקלים, שזו הערכה בלתי מקצועית.

רני פינצ'י: זו הערכה שעשו אנשי המרכז לשלטון מקומי, ראשי הרשויות, גזברים.

רני פינצ'י: אין לנו שום עבודה שזה אכן הסכום הנדרש.

דוד טל: אבל למה משרד הפנים טרם הגיש תקנות לוועדת העבודה עד היום?

יהודה זמרת: התקנות אמורות להיות מוגשות על-ידי שר המשפטים ובאישור שר האוצר ושר הפנים, משום שהן נוגעות לרשויות המקומיות.

יהודה זמרת: כשאנחנו מחוקקים תקנות או מטילים חובות על רשויות מקומיות, אנחנו צריכים לדעת שהרשויות יכולות לעמוד בהן.

יהודה זמרת: זה תפקידנו.

דוד טל: מה שאתה אומר לי זה שלא יהיו תקנות כאלה גם בעוד 12 שנה.

יהודה זימרת: אני לא אומר את זה.

דוד טל: אני אומר את זה.

דוד טל: זה הנפקא מינה שאמר הדובר קודם.

יהודה זימרת: אסביר מה עשינו.

יהודה זימרת: כשאנחנו מאשרים תקנות אנחנו צריכים לדעת שיש להן מקור תקציבי, אחרת הרשויות המקומיות לא יוכלו לקיים.

דוד טל: אין לכם 250 מיליון שקלים כל שנה?

יהודה זימרת: תקציב הפיתוח של כל המשרד הוא בסביבות 250 מיליון שקלים לכל המטרות.

יהודה זימרת: זה מה שיש.

שכיב מוראד שנאן: וזו לא מטרה מספיק חשובה?

יהודה זימרת: זה בשביל כבישים, ביוב, שיפוץ בתי ספר - - -

שכיב מוראד שנאן: כמה מתוך ה-250 אתם יכולים לתת?

דוד טל: לא, אנחנו לא נמצאים עכשיו במשא ומתן.

דוד טל: בגלל זה שאתם לא מגישים, התקנות האלה תוקעות את החוק.

דוד טל: אתם הופכים להיות עברייני חוק.

רני פינצ'י: ולכן דיברתי על הרשויות האיתנות, אדוני היושב ראש.

יהודה זימרת: כדי לתת פתרון לנושא הזה, אמרנו שאנחנו לא יכולים להטיל על רשויות שנמצאות בתוכנית הבראה משימות.

יהודה זימרת: הן נמצאות במצב תשתיות הרבה יותר גרוע ולכן ההוצאות שלהן - - -

דוד טל: מה זה אתה לא יכול?

דוד טל: אדוני, אתה רשות מבצעת?

דוד טל: יש כאן רשות מחוקקת שקבעה שאתה צריך לבצע את זה.

יהודה זימרת: כתוב ששר הפנים צריך לתת את אישורו.

יהודה זימרת: שר הפנים אומר שאם אין תקציב הוא לא נותן את אישורו.

יהודה זימרת: החוק נתן את הסמכות לשר הפנים.

דוד טל: אבל כששר הפנים עלה להישבע אמונים למדינת ישראל, הוא התחייב לקיים את החלטות הכנסת.

יהודה זימרת: אבל הכנסת אמרה: בלי אישורך אין תקנות.

יהודה זימרת: הוא מקיים את מה שהכנסת אמרה.

דוד טל: הכנסת נתנה לו 12 שנים לקיים את זה, אבל אני צריך את התקנות קודם כדי שאוכל לפרוש את זה על פני 12 שנים.

דוד טל: גם אז אני צריך לתקן את החוק.

יהודה זימרת: המחוקק אמר שצריך לאשר את התקנות האלה.

יהודה זימרת: שר הפנים אומר שהוא לא יאשר כרגע את התקנות האלה בלי מקורות כספיים שיועמדו לביצוען.

יהודה זימרת: לא אהפוך את הרשויות המקומיות לעברייניות בעל כורחן.

יהודה זימרת: אחרי ששר הפנים בחן את הנושא הוא אמר שיש מספר מסוים של רשויות מקומיות שיש להן יכולת כלכלית עצמאית.

דוד טל: ראש עיריית ראשון לציון - אני בן עירו – ואמר לי שהוא מוכן להניע את הנושא הזה ככל אשר יידרש.

יהודה זימרת: זה מה שאמרנו.

יהודה זימרת: שר הפנים אמר שהוא מסכים ש-40 רשויות ראשונות ייכנסו כרגע, שהן רשויות שמסוגלות להחזיק את המטלה הזו בעצמן, בלי תוספת תקציבית.

דוד טל: אבל להן אתה צריך להתקין תקנות?

יהודה זימרת: התקנות הן תקנות של שר המשפטים, ונוכל לתת את הסכמתו של שר הפנים לקדם את התקנות, מתוך זה שהן יחולו בשלב ראשון על 40 הרשויות שמסוגלות לעמוד בזה, במגבלות התקציביות - - -

דוד טל: ומתי זה יהיה מוכן?

יהודה זימרת: מבחינתנו אנחנו יכולים להוציא בימים הקרובים את ההסכמה העקרונית שלנו.

יהודה זימרת: יש את הרשימה, שכבר נתנו.

יהודה זימרת: ישבנו עם גורמי הנציבות והבהרנו להם את עמדתנו לגבי 40 הרשויות, זה כבר הועבר אליהם.

יהודה זימרת: במקביל, שר הפנים פנה לשר האוצר במכתב לפני כחודש וחצי ואמר לו שכדי לאפשר את הרחבת היריעה אנחנו מבקשים להקצות תקציבים, בפרישה כמובן, על מנת לאפשר לרשויות המקומיות היותר חלשות לעמוד בזה.

דוד טל: אני רוצה לומר לך שבשיחה עם שר האוצר הוא מוכן שהוא לשים בצד איזו משכנתא לרשויות חלשות – הוא לא אמר כמה.

דוד טל: בבקשה, אדוני.

ערן טמיר: אני רוצה להדגיש כמה דברים.

ערן טמיר: ראשית, כרגע אנחנו מדברים על תקנות שעוסקות בנגישות של מבנים קיימים, שאחריות ההתקנה שלהן היא על שר המשפטים והנציבות לנגישות ישראל עשתה את העבודה המקצועית בנושא, כולל הניסוח.

ערן טמיר: התקנות הועברו למשרד הפנים לפני כשנה וחצי, היה להם הרבה זמן לדון בזה.

ערן טמיר: מעבר לזה, לפני מספר חודשים טובים, אחרי שמשרד הפנים לא סחב את ההסכמה שלו, הגענו לדיון אצל המשנה ליועץ המשפטי, שקבעה קביעה מסוימת שמשרד הפנים לא היה מוכן לקבל גם אותה.

דוד טל: שהייתה במקרה היועצת המשפטית של משרד הפנים?

ערן טמיר: נכון.

ערן טמיר: אני לא רוצה להיכנס לפרטים, אבל היה מדובר על הסדר של 40 רשויות, ומשרד הפנים לא היה מוכן לדבר גם על זה, כולל פתרון גם לרשויות אחרות, חלשות יותר.

ערן טמיר: זה נמשך כי משרד הפנים מסרב לחתום כבר כשנה וארבעה חודשים.

דוד טל: תודה.

דוד טל: בבקשה, אדוני.

יעקב עילם: יש פה איזושהי הונאה מצד משרד הפנים.

יעקב עילם: משרד אחראי גם על תקנות למבנים חדשים, ואני לא רואה סיבה מדוע את זה צריך למשוך שנתיים מעבר למה שהחוק קבע.

יעקב עילם: אין פה עניין של מימון, זה עניין של חוק התכנון והבניה, וגם בזה לא עומדים.

יעקב עילם: דבר שני, יש פה דבר שהם אולי מנסים לא להראות, וזה התקנות ששר הפנים לא חותם עליהן חלות גם על המגזר הפרטי ולא רק על הרשויות המקומיות.

יעקב עילם: כל המגזר הפרטי, מהקיוסק ועד הקניון, לא מבצע את הפעולה הזאת בגלל שהתקנות לא קיימות, וזה לא קשור לרשויות המקומיות.

דוד טל: משרד הפנים, אתם מבינים את הנזק שאתם עושים?

יהודה זימרת: אסביר מה הפתרונות.

יהודה זימרת: החוק הזה יכול לחול על רשויות מקומיות, ויכול להיות שלא לחול עליהן.

יהודה זימרת: אפשר לקדם את התקנות האלה לגבי כל המגזר הפרטי.

יהודה זימרת: את ההסכמה שלנו צריך רק השלטון המקומי.

דוד טל: קודם תעשה סדר אצלך בבית ואחר כך תבקש לעשות סדר בחוץ.

יהודה זימרת: אבל שאף אחד לא יגיד לנו מילים כמו "הונאה".

יהודה זימרת: אין שום סיבה לעכב בגללנו.

דוד טל: העובדה היא שאתם, ורק אתם – והדברים נאמרו על-ידי שרית דנה - - -

יהודה זימרת: שרית דנה לא אמרה את הדברים האלה.

דוד טל: אדוני, היא אמרה דברים יותר קשים מאלה.

דוד טל: אני יודע להגיד לך את זה.

יהודה זימרת: שנינו היינו בישיבה.

יהודה זימרת: תראה את סיכומי הדיון שיצאו משם - לא כך היו הדברים.

דוד טל: אבל אתה מבין שאתם הציר שעליו סובב כל נושא התקנות?

יהודה זימרת: אנחנו נוגעים רק בציר מאוד צר, מבחינתנו, של שלטון מקומי.

יהודה זימרת: כל התקנות שעוסקות בבתים ובמקומות פרטיים לא קשורות.

רוני שכטר: סלח לי, אתה מייצג את השלטון המקומי או את משרד הפנים?

יהודה זימרת: אני מייצג כרגע את משרד הפנים, שהוא הרגולטור.

רוני שכטר: יפה מאוד.

רוני שכטר: מדוע השר שלך לא הגיע לפה, אחרי כל כך הרבה שנים שהוא מצהיר?

דוד טל: חבר הכנסת מולה, בבקשה.

שלמה מולה: אדוני היושב ראש, אני מסרב לקבל את זילות הכנסת.

שלמה מולה: לא יכול להיות שהכנסת תחוקק חוקים והשרים יזלזלו בהם.

שלמה מולה: גם אם יש להם מה להגיד, יבואו ויגידו לפני שמחוקקים את החוק, יגידו: אין לנו תקציב.

שלמה מולה: הכנסת מחוקקת, אז שר הפנים צריך ללכת לשר האוצר.

שלמה מולה: אם הוא לא מצליח מול שר האוצר יש ראש ממשלה, ילכו לראש הממשלה וישיגו תקציב.

שלמה מולה: זה לא יכול להיות.

דוד טל: ככה זה עבד בסוכנות, נכון?

שלמה מולה: נכון, ככה זה עבד בסוכנות.

שלמה מולה: לא יכול להיות שחלק מהאזרחים ייהנו – רשות שיש לה כסף תיתן, ורשות שאין לה כסף לא תיתן.

שלמה מולה: אנחנו חוזרים לאותה מדיניות אטומה, שהעשירים תמיד יישארו עשירים, תהיה להם נגישות למקומות ציבוריים, למקומות כאלה ואחרים, והעניים תמיד יישארו עניים.

שלמה מולה: לזה נותנים השרים את היד.

שלמה מולה: לא יכול להיות דבר כזה.

שלמה מולה: אדוני היושב ראש, אני לא יודע מה הדרכים שבהן צריך לפעול, אבל הדבר הזה לא יכול לעבור.

דוד טל: מה אתה מציע?

שלמה מולה: צריך לקיים פה דיון בנוכחות שר הפנים ושר האוצר, שיבואו ויסבירו איך הם יכולים להיות עבריינים על החוק.

דוד טל: תודה.

דוד טל: חבר הכנסת שנאן, בבקשה.

שכיב מוראד שנאן: אני רוצה לציין מצב אבסורדי, שיש מחלקות רווחה במדינת ישראל שמסונפות לרשויות המקומיות, שלהן אין נגישות לנכים.

שכיב מוראד שנאן: ציבור הנכים, המחלקה הכי רלוונטית מבחינתו ברשות המקומית היא מחלקת הרווחה, מר זמרת.

שכיב מוראד שנאן: שווה לפחות לסייג את זה, שיטפלו קודם כול בכל מחלקות הרווחה במדינת ישראל, שיהיו נגישות לנכים.

דוד טל: תודה.

רוני שכטר: שאלה לי לאדוני ממשרד הפנים:

רוני שכטר: אתם יכולים לספר לנו כמה משרדים שלכם לא נגישים?

רוני שכטר: זה עוד לפני שהגענו לעניין התקנות - שירות לאזרח.

רוני שכטר: עובדים תחת הכנפיים של החוק, תחת האיום של החוק, או שצריך להתייחס גם לאזרחים הנכים?

יהודה זימרת: הגענו לנושא התקנות ולא לנושא משרדי הממשלה.

רוני שכטר: לפני כשנה השר שלך סיפר לי שהכול מוכן והוא הולך לחתום.

דוד טל: נציגת משרד החינוך, בבקשה.

יבינה זכאי: אני רוצה לחלק את התשובה למבנים חדשים ומבנים ישנים.

יבינה זכאי: לגבי מבנים חדשים, בכל הפרוגראמות של משרד החינוך והתוכניות האדריכליות למוסדות חינוך חדשים שנבנים במדינת ישראל יש סעיף שמדבר על חובה לקבל חוות דעת של מורשה נגישות יועץ נגישות.

יבינה זכאי: יישרנו קו עם החוק במובן הזה, ואין בעיה עם המבנים החדשים.

יבינה זכאי: לגבי המבנים הישנים, יש היום נוהל פניה במשרד.

יבינה זכאי: כלומר, כל רשות חינוך מקומית שבתחומה קיים איזשהו מוסד חינוך, בין אם הוא רשמי ובין אם מוכר שאינו רשמי – קרי, בבעלות תאגידים, לרבות תאגידים חרדים - פונה למנהל אגף בינוי ומקבל אישור להנגשה, לרבות תקצוב, למרות שבשלב זה התקצוב הוא וולונטרי ולא על פי חובה חוקית.

יבינה זכאי: התקנות שלנו ניסו לצלם את הנוהל, שהוא נוהל טוב ועובד בפועל כבר שש שנים בצורה מניחה את הדעת.

יבינה זכאי: התייעצנו עם הרבה מאוד רשויות מקומיות, שאמרו לנו שהנוהל הזה הוא נוהל טוב ועובד, נוהל שהם מרוצים ממנו.

יבינה זכאי: לכן, התקנות שלנו הם יחסית תקנות קצרות.

דוד טל: אבל צריך לאשר אותן.

יבינה זכאי: שרת החינוך כתבה מכתב לאדוני היום, שבו הוא מציינות שלפני כחודש וחצי היא כבר פנתה לגורמים - - -

דוד טל: כרגע ניהלתי את ועדת הכלכלה, גם שם שר התשתיות כתב מכתב אתמול בלילה.

דוד טל: אם רוצים להתייחס לזה בכבוד הראוי, אי-אפשר לכתוב יום-יומיים לפני כן, שיושב ראש הוועדה יוכל לעיין?

דוד טל: אני אפילו לא יודע מה כתוב פה.

יבינה זכאי: אומר לאדוני מה כתוב פה.

דוד טל: אז בפעם הבאה אל תשלחי מכתב, אסתפק בזה שתגידי את הדברים.

יבינה זכאי: אני מקבלת את ההערה.

דוד טל: דרך אגב, זה לא רק המשרד שלכם, כמעט כל הרשות המבצעת.

יבינה זכאי: התקנות מוכנות.

יבינה זכאי: אחת הסיבות שזה לקח כל כך הרבה זמן היא שהתייעצנו עם גורמים מבית - כולל האגף לחינוך מיוחד והמינהל הפדגוגי, תקציבים, בינוי ופיתוח - והן מחוץ, עם משרד השיכון, משרד הפנים, משרד האוצר ומשרד המשפטים.

יבינה זכאי: גורמים רבים מאוד נתנו דעתם על התקנות האלה, ואנחנו חושבים שהן תקנות טובות.

יבינה זכאי: פנינו לגורמים שאנחנו מחויבים להיוועץ בהם על פי דין.

יבינה זכאי: יש לי תשובה בכתב של עורכת הדין נועה בן שבת, היועצת המשפטית של ועדת העבודה והרווחה בכנסת, שאין טעם להגיש אותן לכנסת לפני שיש לי אישור על היוועצות.

יבינה זכאי: לכן, השרה פנתה לפני כחודש וחצי לדוקטור דינה פלדמן, נציבת השוויון, למר עדי אלדר, יושב ראש מרכז השלטון המקומי ולגברת יעל יקואל, שהיא מנהלת פורום הארגונים.

יבינה זכאי: היא ביקשה אישור על חובת היוועצות על מנת שנביא את זה לפתחה של הוועדה.

דוד טל: כמה זמן לוקח אישור על חובת היוועצות?

יבינה זכאי: אני לא יודעת, אדוני.

יבינה זכאי: זה כבר לא במגרש שלנו.

יבינה זכאי: המכתב נשלח ב-19.6.2008, אחרי שהתקנות האלה עברו כמעט 30 גורמים אפשריים.

יבינה זכאי: הגורמים שהשרה שלחה אליהם לא רואים בפעם הראשונה את התקנות האלה.

יבינה זכאי: יש חלופת מכתבים והיוועצות קודמת בין הלשכה המשפטית לבין אותם גורמים.

יבינה זכאי: כל שאלה והערה של הגורמים הללו נלקחה בחשבון וניתנה לה תשובה.

יבינה זכאי: דרך אגב, חלק גדול מההערות בכלל לא שייכות לתקנות.

יבינה זכאי: אלה הם דברים שהם בנפשה של הנציבות, ואני מבינה אותה.

דוד טל: אמרי לי, גברתי, איך ייראה בעינייך שיושב ראש ועדת הכנסת, כשיגיע פטור מחובת הנחה של משרד החינוך, לא יתייחס לזה?

יבינה זכאי: אני לא מבינה את השאלה.

דוד טל: יש פעמים ששרת החינוך מבקשת פטור מחובת הנחה לגבי הצעת חוק ממשלתי.

דוד טל: איך זה נראה בעינייך שתוגש בקשה כזאת ליושב ראש ועדת הכנסת, ויושב ראש ועדת הכנסת לא יתייחס לפניה הזאת.

דוד טל: במילים אחרות, לא ייתן לה את הפטור המיוחל.

יבינה זכאי: אדוני, אבל אנחנו עובדים על זה כבר למעלה משנתיים.

דוד טל: היא הנותנת.

דוד טל: שנתיים ימים?

יבינה זכאי: כן, 30 גורמים נתנו את דעתם על זה.

יבינה זכאי: עובדה חודש וחצי מחכים לתשובה על מכתב שהשרה שלחה.

יבינה זכאי: סברתי שתוך שלושה ימים יהיה לי את המכתב המיוחל ביד ואוכל להגיש את התקנות לוועדה.

יבינה זכאי: דרך אגב, אם אדוני יסכים, אין לנו בעיה להגיש את התקנות לוועדה מחר בבוקר, והנציגות והגורמים האחרים שיש עמם חובת היוועצות על-פי דין, יאמרו את הערותיהם בוועדה וייתנו את האישור בפרוטוקול.

דוד טל: זו הדרך להיוועץ אתם, להביא את זה לוועדה ותדונו בוועדה?

יעקב עילם: אני חושב שזה לעג לרש מה שנציגת משרד החינוך מעלה פה.

יעקב עילם: ראיתי את התקנות האלה והן בערך שני דפים - - -

יבינה זכאי: לא, הן שמונה עמודים.

יעקב עילם: שמונה עמודים, סליחה, ויש בהם שני סעיפים; בית ספר בנוי, לפי דעת משרד החינוך, משירותים ומעלית.

יבינה זכאי: לא, זו החובה בחוק לגבי התקינה.

יעקב עילם: גברתי, תאמיני לי שאני יודע על מה אני מדבר.

יעקב עילם: את כנראה לא מעודכנת.

דוד טל: מר עילם, לא על פסים אישיים.

דוד טל: הגברת מייצגת משהו.

יעקב עילם: ניתן לראות את התקנות, הן פורסמו באתר של הנציבות והן כוללות שני סעיפים: מעלית ושירותים.

יעקב עילם: בית-ספר כנראה לא צריך לא מעברים, לא פתחים ולא דרכי גישה.

יבינה זכאי: אדוני טועה.

יבינה זכאי: זה לא נכון.

יעקב עילם: אז בואו נשמע את נציג הנציבות.

יעקב עילם: הוא יכול גם להעיד.

דוד טל: תודה.

דוד טל: נמצא פה נציג של משרד הביטחון?

דוד טל: בבקשה, גברתי.

ציפי קליינבוים: אם ירשה לי כבוד היושב ראש, אני רוצה לפתוח במשהו אישי.

ציפי קליינבוים: אני אישה נכה ואמא נכה לילדים, ואני חושבת שהחוק הזה מאוד חשוב וצריך לקדם אותו.

ציפי קליינבוים: הבן שלי סיים השנה י"ב ולא הייתי במשך 12 שנות הלימודים שלו פעם אחת בכיתה שלו, כי לא יכולתי להגיע אליה.

ציפי קליינבוים: אני אחראית על נושא התקנות של משרד הביטחון.

ציפי קליינבוים: יש לנו תקנות להנגשת שירותי חירום והתגוננות אזרחית.

ציפי קליינבוים: לפי סעיף 19ס"ז אמורים היינו לקבל את הסכמת שר האוצר לתקנות.

ציפי קליינבוים: ב-15 ביוני שר הביטחון שלח לשר האוצר את התקנות שלנו ואנחנו וממתינים עד עצם היום הזה לקבל את התייחסותו.

ציפי קליינבוים: כמו כן, יש לנו תקנות שמתקנות את המפרטים למקלטים.

ציפי קליינבוים: אני מקווה שזה יסתיים בימים הקרובים.

דוד טל: אני מקווה אבל אני מניח שלא.

דוד טל: היה פה דיון בנושא הזה לפני כחודשיים.

דוד טל: העליתי את הנושא הזה בישיבת נשיאות עם יושבת ראש הכנסת, היא פנתה לשרים הרלוונטיים ושום דבר לא זז.

דוד טל: נציגת משרד התקשורת, בבקשה.

דוד טל: זה למעשה המשרד היחיד שאפשר לשבח אותו על שהקדים ועשה, אם כי בפעם האחרונה נשאר זנב קטן של בזק.

בת שבע נחמיה: הגשנו את התקנות לוועדת המשנה של ועדת הרווחה.

בת שבע נחמיה: התקיים דיון ראשון בתקנות ובסיום הדיון סוכם שנכניס תיקונים שונים שעלו במסגרת הדיון, ונבחן פניות נוספות מטעם הנציבות וארגונים.

בת שבע נחמיה: לפני כשבוע קיבלנו הערות נוספות מטעם הנציבות.

בת שבע נחמיה: בימים אלה אנחנו בוחנים אותן נפעל בהקדם להגיש טיוטה עדכנית לוועדה.

דוד טל: תודה.

דוד טל: בבקשה, אדוני.

ערן טמיר: אני רוצה לעדכן לגבי התקנות שמשרד המשפטים אחראי עליהן והנציבות עסקה בהכנתן.

ערן טמיר: חלק מזה זה חדשות טובות.

ערן טמיר: הנציבות טיפלה בארבעה סטים של תקנות: תקנות נגישות אתר, תקנות נגישות מקום קיים, תקנות נגישות מבנים קיימים ותקנות נגישות השירות.

יולי יואל אדלשטיין: את כל זה משרד המשפטים היה אמור להגיש.

ערן טמיר: כן.

ערן טמיר: ארבעת הקבצים האלה של התקנות כבר מוכנים.

ערן טמיר: שניים מהם על שולחן הוועדה, אחד מהם בדיונים לקראת סוף העבודה בוועדת העבודה והרווחה - תקנות נגישות אתר.

ערן טמיר: תקנות נגישות השירות מחכות על שולחן הוועדה עד שתקנות אישור האתר יסתיימו.

ערן טמיר: כלומר, אלה תקנות שכבר נמצאות בדיון בכנסת.

ערן טמיר: שני הקבצים האחרים של התקנות – תקנות נגישות מקום ומבנים קיימים - מעוכבים משום ששר הפנים צריך לחתום על האישור.

ערן טמיר: התקנות שמשרד המשפטים היה אחראי עליהן היו מוכנות מזמן.

דוד טל: קיבלתי רושם שבמשרד הפנים יש שר פנים דינמי, שהכול מתנהל שם, אבל אני רואה שהדברים מתנהלים בעצלתיים, לצערי.

ערן טמיר: אם נציגי משרד הפנים מצהירים פה שהם הסכימו להסדר - - -

יהודה זימרת: אנחנו לא הסכמנו ולא מצהירים, זה לא בית משפט.

יהודה זימרת: זו הכנסת.

ערן טמיר: אני יודע.

ערן טמיר: אז למה לא הביאו את מכתב השר חתום לכאן והיינו מתחילים.

דוד טל: אנחנו נקצר את ההליכים, כנראה.

דוד טל: לדיון הבא נזמן את שר הפנים ואת שר האוצר.

דוד טל: עד שהם יגיעו, אני מודיע חד-משמעית, כל הבקשות של משרד האוצר ומשרד הפנים שיגיעו לוועדה יעוכבו על-ידי בכוונה תחילה.

דוד טל: אני חורג ממנהגי, מה שלא עשיתי אף לא פעם, אבל אם משרד הפנים ומשרד האוצר יכולים להרשות לעצמם לזלזל בחוק שחברי כנסת ישראל העבירו אז כנראה שצריך לזלזל גם במשרדים הרלוונטיים כדי שאולי הם יתעוררו ויביאו את הדברים לכלל סיום.

דוד טל: תעבירו את זה, בבקשה, לשרים הרלוונטיים.

דוד טל: בבקשה, אדוני.

דב בארי: הרבה לחדש ממה שאמרתי בדיון לפני חודשיים אין לי.

דוד טל: זאת אומרת ששום דבר לא מתקדם.

דוד טל: המצב סטטי.

דב בארי: לא.

דב בארי: משרד האוצר ממשיך את הקו שאותו טענתי גם בפעם שעברה.

דב בארי: התקנות, כאשר הן מגיעות למשרד האוצר, השר חותם עליהן.

דב בארי: בדיון הקודם הזכרתי שזה לא מעוכב כרגע אצל משרד האוצר.

ציפי קליינבוים: שלחנו תקנות ממשרד הביטחון ב-15 ביוני ועוד לא קיבלנו תשובה.

דב בארי: את תקנות משרד הביטחון ראיתי הבוקר במקרה.

דוד טל: תמיד זה מגיע בבוקרו של הדיון.

דב בארי: נכון.

דב בארי: חבל שיש שם הפניות למשרדים אחרים, שיש עלויות תקציביות, כמו תקנות על מוסדות של משרד הרווחה.

דב בארי: משיחה שערכתי עם משרד הרווחה הם דרשו לבוא אתכם בדין ודברים, כי הם בכלל לא מכירים את זה.

דוד טל: אדוני, אני רוצה לבקש ממך בנימה אישית; דיברתי עם שר האוצר והוא אמר לי שהוא מוכן לשים משכנתא קטנה לרשויות חלשות לצורך העניין הזה.

דוד טל: אולי תבוא בדברים עם שר האוצר ועם נציג הרשויות או נציגי משרד הפנים.

דוד טל: דרך אגב, הוא לא נקב בסכום.

דוד טל: שר הפנים יאשר עכשיו תקנות ש-15 או 20 הרשויות האיתנות יתחילו לבצע.

דוד טל: מבחינתי, לא אכפת לי אם תבוא פניה משר הפנים לפרוש לעוד 15 שנים, במקום ל-12 שנים, ולו רק שהתהליך יתחיל לנוע.

דוד טל: אתם תבואו בדברים עם משרד הפנים על גודל המשכנתא, לאילו רשויות חלשות אתם נותנים אותה.

דוד טל: כדי שנאמר שגם הרשויות החזקות וגם הרשויות הקטנות הללו - כל שנה יהיו עוד מספר רשויות, ואולי בעוד 15 שנה נגיע למצב שכלל הרשויות במדינת ישראל יעמדו בזה.

דב בארי: אני עצמי לא אחראי על תחום הרשויות המקומיות במשרד האוצר.

דב בארי: שוחחתי על זה עם האחראית אצלנו, נטשה אפשטיין.

דוד טל: אבקש לזמן אותה בפעם הבאה.

דב בארי: הגישה שמשרד האוצר נקט בה – וראינו את זה במשרדים האחרים, שכן התקינו תקנות - שהדברים נעשו מתוך המקורות שלהם, כי זה נושא חשוב.

דב בארי: זה כולל את כל משרדי הממשלה, וזה כולל גם את הבקשה שלנו והדרישה שלנו ממשרד הפנים.

דב בארי: בכל אופן, אדבר עם נטשה עוד היום, אזכיר לה את השיחה שלך עם שר האוצר ונראה לאן אנחנו יכולים לקדם את זה.

דוד טל: תודה רבה.

יהודה זימרת: לתקנות יש שני חלקים: יש את התקנות שעוסקות בבניינים קיימים וחדשים.

יהודה זימרת: לגבי בניינים חדשים, אחרי סיום כל הליך ההתייעצות עם הנציבות, המועצה הארצית לתכנון ובנייה, ואחרי קבלת אישור נוסח סופי ממחלקת נוסח חקיקת משנה במשרד המשפטים - שאני מקווה שזה יגיע אליהם בשבועות הקרובים - זה יועבר לדיון בוועדת הכנסת לצורך אישור וכניסה לתוקף.

דוד טל: תודה רבה.

ערן טמיר: אני רוצה לענות על מה שנציגת משרד התקשורת אמרה, וזו דוגמה טובה גם למשרדים אחרים.

ערן טמיר: אנחנו משבחים, בצדק, את משרד התקשורת על זה שהוא הגיש את התקנות שלו, שהן יחסית יותר פשוטות מהאחרות, מהר וראשון.

ערן טמיר: זה נכון, אבל משרד התקשורת היה חייב בחובת היוועצות עם הנציבות והארגונים.

ערן טמיר: בטיוטה הראשונה שהוא חילק להתייעצות הוא קיבל הרבה הערות, גם מאתנו, גם מטעם הנציבות וגם מטעם הארגונים.

ערן טמיר: הוא כמעט לא קיבל אף לא אחת מההערות שלנו.

ערן טמיר: התנהל דיון, כל ההערות שהעבירו לו עלו במהלך הדיון, ואז יושב ראש ועדת המשנה, חבר הכנסת רן כהן, אמר להם: יש פה הרבה הערות, קחו את זה בחשבון.

ערן טמיר: אחרי זה הייתי בקשר עם משרד התקשורת, הן בדואר אלקטרוני והן טלפונית.

ערן טמיר: אנחנו משחזרים הערות שקיבלו הן בשלב ההיוועצות הראשוני והן בוועדה, הם לא היו צריכים מכתב בשביל זה.

ערן טמיר: עכשיו הם מספרים שרק לפני שבוע הם קיבלו מכתב.

ערן טמיר: אחרי שדיברתי אתם טלפונית ובאי-מיילים ועדיין שום דבר לא התקדם הם ביקשו שאשלח להם עוד פעם הערות בכתב.

ערן טמיר: ארבעה ימים אחרי שהם ביקשו את זה, כולל סוף-שבוע, הם קיבלו את המכתב, והיא אומרת שהיא קיבלה את המכתב לפני שבוע.

ערן טמיר: אלה הערות ישנות, שהם פשוט לא הגיבו עליהן.

ערן טמיר: לכן, אני מבקש גם משאר המשרדים, לקחת את חובת ההיוועצות באופן רציני ולהתייחס להערות שלנו באופן רציני, כי ממילא הן יעלו אחר כך בוועדה.

ערן טמיר: חבל לבזבז את הזמן.

בת שבע נחמיה: חלק מההערות הן הערות חדשות וחלק עלו בוועדה.

בת שבע נחמיה: על מנת לייעל את הדיון בוועדה אנחנו רוצים להביא את טיוטת התקנות העדכנית אחרי שבדקנו את כל הסוגיות החדשות.

ערן טמיר: ביקשתי להיפגש אתם לפני חודש והם לא - - -

דוד טל: אדוני, אנחנו אנשים מבוגרים.

דוד טל: תמצאו את הדרך.

דוד טל: תודה רבה, אני נועל את הישיבה.